Diari Oficial de la Generalitat Valenciana


Sumari del DOGV 6303, del 05-07-2010 (2010/7613)

ORDE de 24 de juny de 2010, de la Conselleria d'Agricultura, Pesca i Alimentació, per la qual s'establixen les bases reguladores de les ajudes per a la creació o l'adequació de les entitats d'assessorament a les explotacions agràries.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6303

Data del DOGV
:   05-07-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/7613


Data del document
:   24-06-2010

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

 Descriptors 

:   * legislació
    * cooperativa
    * societat sense fins de lucre
    * explotació agrària
    * suport econòmic

ORDE de 24 de juny de 2010, de la Conselleria d'Agricultura, Pesca i Alimentació, per la qual s'establixen les bases reguladores de les ajudes per a la creació o l'adequació de les entitats d'assessorament a les explotacions agràries. [2010/7613]  
El Reglament (CE) número 1782/2003, de 29 de setembre de 2003, del Consell, introduïx l'obligació dels agricultors i dels ramaders que perceben pagaments directes a complir els requisits legals de gestió esmentats en el seu annex III i les bones condicions agràries i mediambientals enumerades en l'annex IV.  
En el Reglament 1698/2005, de 20 de setembre de 2005, del Consell, relatiu a l'ajuda al desenrotllament rural a través del Fons Europeu Agrícola de Desenrotllament Rural (FEADER), s'establixen unes ajudes decreixents al llarg d'un període màxim de cinc anys, amb la finalitat de cobrir els costos d'implantació de servicis d'assessorament i establix igualment ajudes per a fer front al cost d'utilització pels agricultors dels servicis d'assessorament que incloguen, com a mínim, els requisits de gestió obligatoris i les condicions agrícoles i mediambientals.   
En el Marc Nacional de Desenrotllament Rural 2007-2013 es contempla la implantació de les mesures horitzontals que donen suport al funcionament del servici d'assessorament a les explotacions agràries, es facilita la implantació de servicis d'assessorament i l'accés dels agricultors a estos, s'amplia l'àmbit d'assessorament obligatori al de les matèries relacionades amb l'inici d'activitat d'agricultors jóvens.  
El Reglament (CE) número 73/2009, de 19 de gener de 2009, del Consell, deroga el Reglament número 1782/2003, i considera la necessitat de continuar aplicant el sistema complet per a oferir assessorament a les explotacions agràries. En el Reglament (CE) número 73/2009, s'establix igualment que l'anomenat sistema d'assessorament a les explotacions serà voluntari per als agricultors i tractarà, com a mínim, els requisits legals de gestió enumerats en el seu annex II i les bones condicions agràries i mediambientals esmentades en l'article 6 i definides per l'estat membre, sobre la base del marc establit en el seu annex III.   
En el Reial Decret 486/2009, de 3 d'abril, que substituïx el Reial Decret 2352/2004, de 23 de desembre, s'establixen els requisits legals de gestió i les bones condicions agràries i mediambientals, tenint en compte les modificacions de la legislació comunitària i les recomanacions de la Comissió en relació a l'aplicació de la condicionalitat.  
El Reial Decret 108/2010, de 5 de febrer, deroga el Reial Decret 520/2006, de 28 d'abril, que regulava les entitats que presten servici d'assessorament a les explotacions agràries, i així mateix la concessió d'ajudes a la seua creació, adaptació i utilització.  
Sense perjudici de l'aplicabilitat de les disposicions anteriorment indicades, es fa necessari desenrotllar la normativa en l'àmbit de la Comunitat Valenciana, d'acord amb les modificacions presentades a la Comissió per a la seua aprovació referents a la normativa comunitària en el Marc Nacional i en el Programa de Desenrotllament Rural de la Comunitat Valenciana 2007-2013, aprovat per la Decisió de la Comissió C (2008) 3841, de 16 de juliol de 2008, al seu torn, modificada per la Decisió de la Comissió C (2010) 1168, de 26 de febrer, per la qual s'aprova la revisió del Programa de Desenrotllament Rural de la Comunitat Valenciana per al període 2007-2013.  
En l'Orde de 3 de desembre de 2009, de la Conselleria d'Agricultura, Pesca i Alimentació, es regula el reconeixement i el registre d'entitats amb servicis d'assessorament a les explotacions agràries a la Comunitat Valenciana i s'establixen les condicions per al reconeixement de les entitats d'assessorament l'àmbit d'actuació de les quals és la Comunitat Valenciana.  
Per tant, és necessari complementar l'anterior disposició, i es dicten les bases reguladores del règim d'ajudes a la Comunitat Valenciana per a la creació i l'adaptació dels servicis d'assessorament.  
D'acord amb les competències exclusives en agricultura i ramaderia que té atribuïdes la Generalitat per l'Estatut d'Autonomia de la Comunitat Valenciana, en l'article 49.1.10ª i 3.3ª, d'acord amb les bases i l'ordenació de l'activitat econòmica general, i fent ús de les atribucions conferides en l'article 28 e de la Llei 5/1983, del Consell, en la redacció feta per la Llei 12/2007, de 20 de març.  
Per això, i fent ús de les atribucions que em són conferides:  
ORDENE  
Article 1. Objecte i àmbit d'aplicació  
Establir les bases reguladores sobre un règim d'ajudes per a la concessió de subvencions en règim de concurrència competitiva per a la creació i/o adequació de les entitats privades reconegudes sense ànim de lucre o cooperatives o, en ambdós supòsits, les seues unions o federacions que presten servicis d'assessorament als agricultors a la Comunitat Valenciana.   
Article 2. Beneficiaris  
Es concediran les ajudes a aquelles entitats privades amb personalitat jurídica sense ànim de lucre o cooperativa o, en ambdós supòsits, les seues unions o federacions que presten o prestaran servicis d'assessorament a les explotacions a la Comunitat Valenciana, que tinguen com a objecte social definit en els seus estatuts la prestació d'assistència tècnica a agricultors i a ramaders, i que estiguen reconegudes i inscrites en el Registre d'Entitats amb Servicis d'Assessorament a la Comunitat Valenciana o sol·licitat el reconeixement amb anterioritat a la presentació de la sol·licitud d'ajuda, i complisquen els requisits i les obligacions, tant generals com específics, de conformitat amb allò que es disposa en l'Orde de 3 de desembre de 2009, de la Conselleria d'Agricultura, Pesca i Alimentació.  
Amb antelació a la concessió de les ajudes, l'entitat ha d'estar reconeguda i inscrita en el Registre d'Entitats amb Servicis d'Assessorament.  
Article 3. Ajudes a la implantació d'entitats amb servicis d'assessorament  
1. Per a facilitar la creació o l'adequació de servicis d'assessorament es poden concedir ajudes a la inversió en béns inventariables i ajudes a la contractació de personal tècnic i administratiu necessari.  
Les subvencions que es concedisquen per mitjà d'este règim d'ajudes poden ser sol·licitades, en tot cas, amb anterioritat al 31 de desembre de 2013 i justificar les despeses o inversions realitzades abans del 15 de novembre de 2015, sense que siguen admissibles les despeses efectuades amb anterioritat a la sol·licitud de l'ajuda.  
a) Inversió en l'adquisició de béns inventariables.   
L'ajuda pot ser de fins al 50% de la inversió realitzada en material inventariable en els cinc primers anys de funcionament i fins a un import màxim de l'ajuda de 18.000 euros per oficina en el període de cinc anys. Les despeses objecte de les ajudes es justificaran per mitjà de factura, el pagament de les quals s'ha d'acreditar. L'objecte d'ajuda pot consistir en l'adquisició de mobiliari d'oficina, programes informàtics, mitjans reprogràfics i material o equips tècnics relacionats amb els servicis que es prestaran. En cap cas serà auxiliable l'adquisició i la construcció de béns immobles i vehicles. Igualment es tindrà en compte la no-subvencionalitat de l'impost del valor afegit i la resta de normes bàsiques del Reial Decret 1852/2009, de 4 de desembre, pel qual s'establixen els criteris per a subvencionar les despeses en el Marc dels Programes de Desenrotllament Rural cofinançats pel Fons Europeu Agrícola de Desenrotllament Rural (FEADER).   
b) Despeses de contractació del personal tècnic i administratiu necessari.   
Es concediran ajudes els cinc primers anys d'activitat del servici, sense que cada anualitat puga superar el 60% dels costos salarials, ni superar 18.000 euros l'import màxim anual d'ajuda per lloc de treball o 1.500 euros per mes, en el cas d'estar creat el lloc de treball de forma efectiva un període inferior a l'any.  
2. La intensitat de les ajudes previstes en 1. a i 1. b seran decreixents en trams iguals, en un període de cinc anys i desapareixeran el sext any des de la seua implantació amb els següents percentatges.   
  
\* \* \* \* \* \* \* \* \* \* \* \* \* \* \*  
  
Serà auxiliable el cost salarial dels llocs de treball creats, en el qual estarà inclòs tant el salari brut com els costos socials a càrrec de l'empresa.   
Es tindrà com anualitat de referència de l'inici d'activitats o de la seua implantació, el de la data de reconeixement de l'entitat.  
Les entitats perceptores d'estes ajudes s'han de comprometre a mantindre el servici a les oficines i ocupats els llocs del treball objecte d'aquelles durant, almenys, cinc anys comptats des de la data de concessió de l'ajuda.  
Estes ajudes estan acollides al Reglament (CE) número 1998/2006, de 15 de desembre, relatiu a l'aplicació dels articles 87 i 88 del Tractat CE a les ajudes de minimis (DOUE L 379, de 28 de desembre de 2006), per la qual cosa la quantia total d'ajudes de minimis no pot superar 200.000 euros durant qualsevol període de tres exercicis fiscals.  
De la mateixa manera, d'acord amb allò que s'ha indicat en l'article 70.7 del Reglament (CE) número 1698/2005, les despeses finançades per estes ajudes no seran cofinançades per mitjà de la contribució dels fons estructurals, del fons de cohesió o de qualsevol altre instrument financer comunitari i seran incompatibles amb altres ajudes nacionals per a la mateixa finalitat.  
Article 4. Sol·licituds i terminis de presentació  
1. Les sol·licituds d'ajudes previstes en esta orde, per a les ajudes a la inversió en béns inventariables i per a les despeses salarials dels contractes del personal tècnic i administratiu, es formalitzaran en instància degudament emplenada i es presentaran en la Conselleria d'Agricultura, Pesca i Alimentació, carrer d'Amadeu de Savoia, número 2, 46244 València, o en qualsevol dels altres llocs a què es fa referència en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, s'ha d'adjuntar a la sol·licitud la documentació que en esta s'específica. La Conselleria d'Agricultura, Pesca i Alimentació facilitarà models normalitzats de sol·licitud, i es poden trobar en la Conselleria d'Agricultura, Pesca i Alimentació o en la pàgina web (http://www.gva.es).  
2. El termini de presentació de sol·licituds corresponents a la convocatòria de cada any s'establirà mitjançant una resolució de la directora de l'Agència Valenciana de Foment i Garantia Agrària publicada en el Diari Oficial de la Comunitat Valenciana.  
Les sol·licituds d'ajudes per a les inversions en l'adquisició de béns inventariables tindran caràcter anual i les sol·licituds d'ajudes per a sufragar les despeses de contractació de personal tècnic i administratiu podran ser plurianuals, sense que en cap cas se superen cinc anualitats. En ambdós casos, s'aplicaran els percentatges de la intensitat d'ajuda que figuren en l'article anterior i no es podran sol·licitar ajudes per a anualitats posteriors a l'any 2015.  
3. Si la sol·licitud no tinguera els requisits, no s'hi aportara la totalitat de la documentació sol·licitada o hi hagueren defectes en la documentació aportada, es requerirà el sol·licitant perquè en un termini de deu dies hàbils, comptats a partir de l'endemà de la notificació, esmene els defectes advertits o hi adjunte els documents preceptius, amb indicació que si així no ho fa, se'l tindrà desistit de la seua sol·licitud, prèvia resolució, en els termes que es preveuen en l'article 71 de la Llei 30/1992, de 26 de novembre.  
4. El termini màxim per a resoldre i notificar la resolució de les ajudes serà de quatre mesos, comptats a partir de la data de presentació de la sol·licitud. Transcorregut este termini sense que s'haja comunicat resolució expressa, els interessats poden entendre desestimada la seua sol·licitud per silenci administratiu, de conformitat amb allò que es disposa en l'article 44 de la Llei 30/1992, de Règim Jurídic de les Administracions Públiques i Procediment Administratiu Comú, així com en article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.  
5. Examinades les sol·licituds i la documentació que en estes es demana, es comprovarà el compliment dels requisits exigits i s'aplicarà, si escau, l'orde de prioritats que per a la seua aprovació s'establix en el punt 7 d'este article per un òrgan col·legiat constituït pels titulars de l'Àrea de Garantia Agrària, del Servici d'Ajudes Estructurals i de la Secció d'Ajudes a les Rendes, que elevarà la proposta de resolució corresponent al titular de la Direcció General de Producció Agrària per delegació del titular de la Direcció de l'Agència Valenciana de Foment i Garantia Agrària per Acord de Delegació de 8 de setembre de 2009 (DOCV núm. 6121, de 13.10.2009), pel qual es deleguen les funcions d'autorització del pagament de fons FEADER entre l'organisme pagador i els diferents òrgans administratius de la Conselleria d'Agricultura, Pesca i Alimentació, així com de la Conselleria de Medi Ambient, Aigua, Urbanisme i Habitatge.   
Els expedients de les ajudes previstes en esta orde es tramitaran a través del Servici d'Ajudes Estructurals de l'Àrea de Garantia Agrària i en la seua resolució s'ha de fer constar expressament que és una ajuda cofinançada pel Fons Europeu Agrícola de Desenrotllament Rural (FEADER), acollida al règim de minimis, d'acord amb allò que es preveu en el Reglament (CE) número 1998/2006, de 15 de desembre.  
Atesos els actes administratius que posen fi a la via administrativa es pot interposar recurs potestatiu de reposició davant del titular de la direcció de l'Agència Valenciana de Foment i Garantia Agrària en el termini d'un mes, a comptar des de l'endemà a aquell en què tinga lloc la notificació, de conformitat amb allò que s'establix en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú, en la seua redacció feta per la Llei 4/1999, o bé directament recurs contenciós administratiu en el termini de dos mesos, comptats des de l'endemà a la notificació, davant del Jutjat Contenciós Administratiu, de conformitat amb allò que s'establix en l'article 8.3 de la Llei de la Jurisdicció Contenciosa Administrativa.  
6. En cas que el conjunt de sol·licituds de subvenció sol·licitades represente una quantitat superior a l'import global màxim assignat en una anualitat a la línia pressupostària corresponent per a cada mesura d'ajuda, sobre la base d'allò que s'establix en l'article 28 del text refós de la Llei d'Hisenda Pública, de 26 de juny de 1991, la Conselleria d'Agricultura, Pesca i Alimentació, es dictarà una resolució desestimatòria per este motiu, sense que això concedisca prioritat ni cap dret a les sol·licituds que pogueren presentar en anys posteriors.  
7. Per al supòsit de l'apartat anterior i per a l'aplicació d'allò que s'hi ha disposat, s'establix entre les entitats reconegudes que complisquen els requisits de l'article 2 el següent criteri de prioritat per a la selecció de beneficiaris pel qual, ateses aquelles entitats enquadrades en el primer criteri de prioritat, serà possible atendre aquelles que estiguen compreses en el segon criteri, així successivament:  
1r. Entitats que realitzen un assessorament integral, s'inclouen altres matèries a més de les d'obligat assessorament.  
2n. Entitats amb un nombre més gran de comarques agràries de la Comunitat Valenciana on tinguen oficines.  
3r. Entitats amb un nombre més gran de municipis on disposen d'oficines.  
4t. Entitats que tinguen un nombre més gran d'oficines ubicades en poblacions inferiors a 10.000 habitants.  
5t. Entitats amb més percentatge de treballadors discapacitats en relació a la totalitat de la plantilla.   
Aplicant els criteris de prioritat, en cas d'haver de desestimar alguna sol·licitud dins d'algun dels criteris indicats per a ajustar-se als recursos pressupostaris, seria la sol·licitud d'aquella entitat amb un menor nombre de socis o afiliats.  
8. Amb caràcter general per a poder sol·licitar les ajudes s'ha d'emplenar la documentació següent:   
a) NIF/CIF del sol·licitant.   
b) DNI/NIF/NIE del representant i, si escau, document acreditatiu del seu apoderament.  
c) Acord de l'òrgan competent de l'entitat, de sol·licitar les ajudes per a l'establiment d'oficines de servici d'assessorament i, si escau, a la inversió de béns inventariables.   
d) Certificat de reconeixement i inscripció de l'entitat per l'òrgan competent o, si escau, fotocòpia de la sol·licitud presentada per al seu reconeixement.  
e) Per a acreditar les despeses de contractes dels assessors, s'hi adjuntarà una memòria amb el pressupost de despeses dels llocs de nova creació per als quals se sol·liciten ajudes, la seua descripció i l'ubicació.  
f) Fotocòpia del DNI, vida laboral, acreditació del títol o diploma i contracte o proposta de contracte de cada un dels assessors per a les despeses salarials dels quals se sol·licita l'ajuda. S'hi adjuntaran els contractes de treball dels assessors que en el moment de la sol·licitud tenen relació laboral amb l'entitat.  
g) Factures proforma de les inversions previstes en béns inventariables. S'ha de tindre en compte el compliment de l'article 31.3 de la Llei 38/2003, de 17 de novembre, General de Subvencions, del fet que quan l'import de les despeses subvencionables supere la quantia de 12.000 euros en el supòsit de subministrament de béns d'equip, el beneficiari ha de sol·licitar, com a mínim, tres ofertes a diferents proveïdors, amb caràcter previ a la contracció del compromís per a la prestació del servici o l'entrega del bé, llevat que per les especials característiques de les despeses subvencionables no hi haguera en el mercat suficient nombre d'entitats que el subministren o el presten. L'elecció realitzada s'ha de justificar si no es tria l'oferta econòmica més avantatjosa.  
h) Declaració responsable del sol·licitant de les altres ajudes de minimis rebudes durant els dos exercicis fiscals anteriors i durant l'exercici fiscal en curs, amb indicació de l'import, l'organisme, la data de concessió i el règim d'ajudes en què s'empara o, si escau, declaració de no haver-ne rebuda cap.  
i) Declaració de no percebre per a la mateixa finalitat altres ajudes nacionals o de fons comunitaris.  
j) Full de manteniment de tercers on figuren les dades bancàries.  
k) Declaració responsable de no estar sotmés a les prohibicions per a obtindre la condició de beneficiari que s'establixen en l'article 13 de la Llei 38/2003, General de Subvencions.  
l) La presentació de la sol·licitud per part del beneficiari comportarà l'autorització a l'òrgan gestor per a demanar els certificats d'estar al corrent de les obligacions fiscals (Agència Tributària i Generalitat Valenciana) i davant de la Seguretat Social i, en este cas, el sol·licitant no ha d'aportar el corresponent certificat. El sol·licitant pot denegar expressament el consentiment i aleshores ha d'aportar els certificats corresponents.  
m) Tots els sol·licitants d'ajudes hi presentaran declaració responsable sobre el compliment de la normativa d'integració laboral de persones amb discapacitat o, si escau, l'exempció de l'esmentada obligació (article 5.3 del Decret 279/2004, de 17 de desembre).  
No s'hi presentarà la documentació que ja s'hi haguera presentat anteriorment amb la sol·licitud de reconeixement de l'entitat o en la primera anualitat de sol·licitud d'ajudes i les dades de la qual no hagen variat i continuen sent vigents.  
9. No tindran possibilitat d'esmena les sol·licituds presentades fora del termini de la convocatòria i seran arxivades.  
10. Finalitzat el termini de presentació de sol·licituds no s'admetran canvis que incrementen la quantia de les inversions per a les quals se sol·liciten ajudes.  
11. L'òrgan gestor pot requerir d'ofici al sol·licitant de les ajudes tots els aclariments, ampliacions d'informació i documentació complementària que siga necessària per a dictar la resolució i garantir el compliment de requisits i compromisos adquirits.  
Article 5. Inici actuacions i justificació de les despeses  
1. Els sol·licitants programaran els compromisos a què s'acullen i hi presentaran la justificació de les despeses auxiliables corresponents al personal tècnic i administratiu de l'1 al 31 de gener de l'any següent al de l'anualitat de concessió de l'ajuda, excepte per als justificants de despeses corresponents a l'any 2015 que s'hi presentaran amb anterioritat a l'1 de novembre de l'esmentat any.  
Les despeses auxiliables que corresponen a l'adquisició de material inventariable es justificaran abans de l'1 de novembre de l'anualitat de concessió de l'ajuda.   
La justificació de la subvenció es realitzarà presentant l'entitat beneficiària una succinta memòria de la consecució de les finalitats i dels resultats requerits per la concessió d'ajudes, i una memòria econòmica justificativa i ordenada de les despeses per conceptes, acompanyades amb la documentació justificativa d'estes.  
2. Les despeses corresponents a l'adquisició de material inventariable per a l'adequació d'oficines d'assessorament s'acreditaran per mitjà de la factura original del proveïdor pagada amb una descripció detallada del material adquirit, acompanyada amb els documents bancaris justificatius del pagament d'estes o, si no n'hi ha, document comptable de valor probatori, intermediació bancària o comptabilitat subjecta a registre mercantil o societari i sense que s'incloga l'IVA com a concepte auxiliable.  
3. Les despeses de personal tècnic i administratiu s'acreditaran per mitjà de la presentació dels contractes de treball que justifiquen el compliment dels requisits continguts en l'article 3, fotocòpia compulsada de nòmines mensuals pagades i dels butlletins i justificants d'ingressos en la Seguretat Social TC-1 i TC-2.  
4. Una vegada comprovada la validesa de les factures i dels justificants de les despeses, seran estampillats els seus originals amb un segell pel funcionari actuant en el procés de control administratiu que indique la línia d'ajuda per la qual se subvencionen les esmentades despeses. Els pagaments de les despeses realitzades en metàl·lic no s'admetran com a justificació de la inversió auxiliable.   
5. Per a procedir al pagament de les ajudes serà necessari que el funcionari competent en la instrucció de l'expedient certifique la realització de les inversions o despeses per a les quals s'haguera concedit l'ajuda i del compliment de compromisos i obligacions adquirits pels beneficiaris. L'esmentat certificat, expressarà les despeses de les accions realitzades i la quantia de l'ajuda que corresponga, i ha de reduir, si escau, les despeses no realitzades o no justificades, sense perjudici del fet que, per incompliment de l'objecte de l'ajuda concedida, poguera emetre un informe pertinent per a la revocació de les ajudes aprovades.  
6. El certificat de les ajudes a les entitats per la creació i l'adequació de servicis d'assessorament, implicarà una comprovació i avaluació prèvia, segons s'indica en l'article 9 de l'Orde de 3 de desembre de 2009, respecte a la qualitat tècnica dels servicis que es presten i al compliment de requisits i dels compromisos adquirits, així com d'un informe de l'entitat que reculla indicadors d'avaluació de les accions realitzades com s'indica en l'article 62 i l'annex VIII del Reglament (CE) 1974/2006, de 15 de desembre de 2006, de la Comissió.  
7. Els justificants de pagament de les despeses finançades i dels ingressos per les ajudes percebudes es mantindran, per part del beneficiari, a disposició de l'administració durant almenys els cinc anys següents a aquell en què s'haja realitzat el pagament final.  
Article 6. Finançament  
Les ajudes regulades en esta orde estan cofinançades pel Fons Europeu Agrícola de Desenrotllament Rural (FEADER) en un percentatge sobre el cost total de les despeses públiques elegibles del 21,58% i s'han inclòs com a actuacions auxiliables en el Programa de Desenrotllament Rural de la Comunitat Valenciana 2007-2013, en l'eix 1: Augment de la Competitivitat del Sector Agrícola i Forestal, per mitjà de la mesura 115: Implantació de Servicis d'Assessorament.  
Les despeses elegibles no finançades pel FEADER seran cofinançades a càrrec dels pressupostos generals de l'Estat i de la Comunitat Valenciana en els percentatges següents: Ministeri de Medi Ambient i Medi Rural i Marí amb el 77,54% i la Conselleria d'Agricultura, Pesca i Alimentació amb el 0,88%.  
Les subvencions a les inversions en l'adquisició de béns inventariables que s'indiquen en el punt 1 a, de l'article 3, d'esta orde, es concediran a càrrec del capítol 7, de la línia de subvenció SE833000, dels pressupostos de l'Agència Valenciana de Foment i Garantia Agrària.  
Les subvencions establides en el punt 1 b, de l'article 3, per a la contractació del personal tècnic i administratiu, es concediran a càrrec del capítol 4, de la línia de subvenció SE832000, dels pressupostos de l'Agència Valenciana de Foment i Garantia Agrària.  
Les quanties totals màximes de les ajudes i les aplicacions pressupostàries que les financen es faran públiques anualment mitjançant una resolució del titular de la Direcció de l'Agència Valenciana de Foment i Garantia Agrària publicada en el Diari Oficial de la Comunitat Valenciana, d'acord amb els pressupostos de la Generalitat corresponents a cada exercici pressupostari.  
La concessió d'ajudes convocades s'efectuarà per mitjà d'un règim de concurrència competitiva, i en cas que l'import sol·licitat siga superior a l'import global màxim establit per a la mesura s'aplicaran els criteris de prioritat establits en el punt 7, de l'article 4, d'esta orde.  
Article 7. Control i reintegrament de les ajudes  
1. Els beneficiaris de les ajudes cofinançades pel FEADER i, per tant, incloses en el Programa de Desenrotllament Rural (PDR) s'han de sotmetre al règim de controls establit en el Reglament (CE) número 1975/2006 i als controls que puguen dur a terme la Intervenció General de la Generalitat, la Intervenció General de l'Estat i els organismes competents de la Unió Europea.  
Així mateix, l'acceptació d'estes ajudes per un beneficiari implica el seu compromís de col·laborar en els esmentats controls i inspeccions, i proporcionar qualsevol documentació que es considere necessària, i esta inclou els registres comptables a què estiguen obligats per raó de la seua activitat, amb la finalitat de comprovar la veracitat de les dades consignades en la documentació presentada per a la percepció de l'ajuda, així com el compliment dels requisits i les condicions previstos en esta orde, a més dels requisits, les obligacions i els àmbits d'assessorament requerits en l'Orde de 3 de desembre de 2009, es mantindrà el servici a les oficines i la duració de les inversions almenys durant cinc anys comptats des de la concessió de l'ajuda.  
2. El règim sancionador, si escau, i el reintegrament d'ajudes es regirà per allò que es disposa en la Llei 38/2003, de 17 de novembre, General de Subvencions.  
Tot açò, sense perjudici de les possibles reduccions i exclusions que puguen dur-se a terme d'acord amb l'article 31 del Reglament (CE) número 1975/2006, respecte a la reducció de l'ajuda per inadmissibilitat de les despeses justificades o exclusió i/o recuperació de l'ajuda per declaració falsa del beneficiari, excepte causa de força major estimada per l'administració.  
3. Es consideren causes de força major, a més de les contingudes en l'article 47 del Reglament (CE) número 1974/2006, de 15 de desembre de 2006, de la Comissió, aquelles que d'acord amb l'apartat 2 de l'esmentat precepte s'aporten per l'interessat a satisfacció de la Conselleria d'Agricultura, Pesca i Alimentació en un termini de deu dies hàbils, a comptar des que el productor o l'entitat estiga en condicions de poder fer-ho, termini que es pot prorrogar en 20 dies hàbils.  
Article 8. Informació i publicitat  
D'acord amb l'annex VI del Reglament (CE) número 1974/2006, totes les activitats informatives i publicitàries d'una actuació subvencionada pel FEADER han d'incorporar:  
La bandera europea, d'acord amb les normes gràfiques de l'annex VI, i el nom de la Unió Europea.  
La menció del Fons Europeu Agrícola de Desenrotllament Rural.  
El lema del FEADER: «Europa invertix en zones rurals».  
Qualsevol activitat de publicitat dels servicis d'assessorament per part de les entitats beneficiàries de les ajudes ha de respectar les anteriors obligacions de publicitat.  
A més, en inversions el cost total de les quals supere els 50.000 euros, el beneficiari ha de col·locar una placa explicativa del projecte amb algun element dels esmentats.  
DISPOSICIONS FINALS  
Primera  
Es faculta la titular de la direcció general competent en matèria de foment de la competitivitat a través d'ajudes estructurals per a dictar els actes, les resolucions i les instruccions necessàries per a l'aplicació d'esta orde.  
Segona  
Esta orde entrarà en vigor l'endemà de la publicació en el Diari Oficial de la Comunitat Valenciana.  
València, 24 de juny de 2010  
La consellera d'Agricultura, Pesca i Alimentació,  
MARITINA HERNÁNDEZ MIÑANA